
AVIZ


În conformitate cu prevederile art. 9 din Regulamentul şedinţelor comune ale Senatului şi Camerei Deputaţilor, Comisia pentru Agricultură, Industrie Alimentară şi Silvicultură a Senatului şi Comisia pentru Agricultură, Silvicultură, Industrie Alimentară şi Servicii Specifice a Camerei Deputaţilor au fost sesizate spre dezbatere şi avizare cu proiectul Legii bugetului de stat pe anul 2001.


În urma dezbaterilor asupra proiectului de lege, în şedinţele din data de 29.03.2001 şi 02.04.2001, membrii Comisiilor au hotărât cu majoritate de voturi întocmirea avizului favorabil cu următoarele amendamente:

1) La art. 13 s-a propus eliminarea alin. 2 şi 3. Propunerea a fost aprobată cu unanimitate de voturi.

2) Alin. 2 al art. 20 se va modifica şi va avea următorul cuprins:

    “Art.20 (2) Cheltuielile pentru activităţi economice pe capitole de cheltuieli, sunt în sumă de 6084,1 miliarde lei pentru industrie, 11618, 0 miliarde lei pentru agricultură şi silvicultură, 15554, 7 miliarde lei pentru transporturi şi comunicaţii şi 5518,8 miliarde lei pentru alte activităţi economice.”

 Propunerea a fost adoptată cu majoritate de voturi de grupurile parlamentare PDSR, PRM, UDMR, PNL şi PD.

3) Alin. 4 al art. 20 se va modifica şi va avea următorul cuprins:

“Art. 20 (4) Gestionarea fondului de ameliorare a fondului funciar, constituit potrivit Legii fondului funciar nr. 18/1991 – republicată, cu modificările ulterioare şi aflat la dispoziţia Ministerului Agriculturii, Alimentaţiei şi Pădurilor se face pe baza normelor metodologice aprobate prin hotărârea de Guvern nr. 267/1995. Fondul de ameliorare a fondului funciar depus în bănci este purtător de dobândă iar sumele rămase neutilizate la sfârşitul anului se reportează în anul următor şi se vor utiliza cu aceeaşi destinaţie.”

Amendament propus de domnul deputat Marian Ianculescu şi votat în unanimitate.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.

Motivare: Constituirea fondului de ameliorare nu se face conform unor anexe, ci conform Legii nr. 18/1991 – republicată. Fondul de ameliorare a fondului funciar trebuie să rămână la dispoziţia Ministerului Agriculturii, Alimentaţiei şi Pădurilor şi utilizat conform destinaţiei. Acest fond nu trebuie trecut la bugetul de stat pe 2001 aşa cum s-a procedat.

4) La art. 38 se va introduce un alin. nou, alin. 2, cu următorul cuprins:

“Art. 38 (2) Sumele colectate de la combustibilul utilizat pentru agricultură, conform Legii 118/1996 – republicată, cu modificările ulterioare, vor fi transferate Ministerului Agriculturii Alimentaţiei şi Pădurilor pentru suplimentarea fondurilor pentru sprijinirea producătorilor agricoli pentru terenurile agricole cultivate, în cuantumul de 350.000 lei pe ha de teren agricol cultivat.”

Motivare: Considerăm că suplimentarea de 350.000 lei stabilită pe baza calculelor Ministerului Agriculturii, Alimentaţiei şi Pădurilor rezolvă atât problema colectării corecte a taxei de utilizatori de drumuri publice cât şi problema utilizării combustibilului pentru agricultură.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.


5) Anexa 3/22 – nr. maxim de posturi pe 2001 la Ministerul Agriculturii Alimentaţiei şi Pădurilor. Se propune modificarea numărului de posturi de la 12.754 la 19.000.


Motivare: În programul de guvernare agricultura este considerată prioritate naţională şi nu se poate realiza acest program fără personal de specialitate.

Propunerea a fost adoptată în unanimitate de grupurile parlamentare PDSR, PRM, UDMR, PNL şi PD.

6) Anexa 3/22  -  cap. 6701  art. 02 – Cheltuieli de personal + 500 miliarde lei
Motivare: Ca urmare a creşterii numărului de personal, motivată mai sus, s-a aprobat şi suplimentarea de cheltuieli aferente.

Propunerea a fost adoptată în unanimitate de grupurile parlamentare PDSR, PRM, UDMR, PNL şi PD.

7) Anexa 3/22 – cap. 6701 art. 35 – Subvenţii pentru acoperirea subvenţiei de preţ şi tarif: + 850 miliarde lei.

Motivare: Considerăm subvenţiile ca fiind cea mai directă formă de sprijinire a producătorilor agricoli.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.


8) Anexa 3/22 – cap. 6701 art. 36 – Prime:  + 1000 miliarde lei.
Motivare: Costul lucrărilor agricole creşte datorită imput-urilor din agricultură la preţul pieţei mondiale.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.

9) Anexa 3/22 – cap. 6701 art. 40 – Sprijinirea producătorilor agricoli pentru terenuri agricole cultivate: + 1900 miliarde lei

Motivare: Sunt suprafeţe mari de teren nelucrate care necesită cheltuieli mari pentru înfiinţarea culturilor.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.


10) Anexa 3/22 – cap. 6701 art. 40 – Alte transferuri:  + 200 miliarde lei


Motivare: Pentru păstrarea fondului genetic existent.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.

11) Anexa 3/22 – cap 6701 subcap. 17 – Prevenirea şi combaterea bolilor la animale: + 200 miliarde lei
Motivare: Suma este necesară pentru a preveni focarele de infecţii care se găsesc în toată Europa.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.

12) Anexa 3/22 – cap. 6701 subcap. 15 – Silvicultură: + 600 miliarde lei

Motivare: Sumele sunt necesare pentru asigurarea programului de împădurire, exploatare şi protecţia pădurilor.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.

13) Anexa 3/22 – cap. 6701 subcap. 04 – Combatere dăunători şi boli în sectorul vegetal: + 150 miliarde lei

Motivare: Pentru a preîntâmpina extinderea bolilor şi dăunătorilor de carantină care au pătruns pe teritoriul României.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.

14) Anexa 3/22 – cap. 6701 subcap. 05 – Reproducţia şi selecţia animalelor: +100 miliarde lei
Motivare: Suma este utilizată pentru obţinerea de produşi de valoare.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.

15) Anexa 3/22 – cap. 6701 – Suplimentarea bugetului Ministerului Agriculturii, Alimentaţiei şi Pădurilor cu suma de 28 miliarde lei, valoare ce reprezintă sumele acumulate de-a lungul anilor, după 1991, în Fondul de ameliorare a fondului funciar.

Motivare: Sumele trebuie să rămână în continuare la dispoziţia acestui minister, conform legislaţiei în vigoare.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.

16) Anexa 3/22 – se propune reintroducerea capitolului – Împrumuturi: + 3000 miliarde lei

Motivare: Constituirea fondului pentru preluarea produselor agricole. Banii se pot întoarce foarte repede la buget şi se poate relua procesul de producţie.

Propunerea a fost adoptată cu majoritate de voturi (1 vot împotrivă) de grupurile parlamentare PDSR, PRM, UDMR, PNL şi PD.


PREŞEDINTE,




  PREŞEDINTE,

  Victor APOSTOLACHE


             Ilie NEACŞU

